b'\n_START_ARTICLE_\nDR\'s Kulturarvsprojekt\n_START_PARAGRAPH_\nDR\'s Kulturarvsprojekt blev oprettet i forbindelse med medieforliget 2007-2010, hvor politikerne afsatte en s\xc3\xa6rbevilling p\xc3\xa5 75 mio. kr. til at sikre DR\'s arkiver af hensyn til kulturarven. Med pengene fulgte ogs\xc3\xa5 en forpligtelse til at "arbejde aktivt for i videst muligt omfang at g\xc3\xb8re DRs arkiver tilg\xc3\xa6ngelige for danskerne". Forpligtelsen fremg\xc3\xa5r af den public service kontrakt som DR indg\xc3\xa5r med Kulturministeriet._NEWLINE_Bevillingen administreres af DR under et s\xc3\xa6rskilt regnskab og der rapporteres l\xc3\xb8bende direkte til Kulturministeriet. DR\'s Kulturarvsprojekt er organisatorisk placeret i direkt\xc3\xb8romr\xc3\xa5det DR Medier med Mediedirekt\xc3\xb8r Gitte Rab\xc3\xb8l, som overordnet ansvarlig. _NEWLINE_Form\xc3\xa5let med DR\'s Kulturarvsprojekt er at digitalisere DR\'s arkiver, s\xc3\xa5 de er sikret for eftertiden og at give alle danskere mulighed for at g\xc3\xa5 p\xc3\xa5 opdagelse i vores f\xc3\xa6lles historie.\n_START_SECTION_\nFormidling\n_START_PARAGRAPH_\nIndtil videre har DR\'s Kulturarvsprojekt gennemf\xc3\xb8rt en r\xc3\xa6kke formidlingsprojekter s\xc3\xa5som Bonanza, Nordisk forfatteratlas og City Soundspace. Derudover samarbejder DR\'s Kulturarvsprojekt med en r\xc3\xa6kke nationale kulturinstitutioner herunder Det Danske Filminstitut, Det Kongelige Bibliotek, Nationalmuseet, Statsbiblioteket, Statens Arkiver, Statens Museum for Kunst og Kulturstyrelsen om at samle den danske kulturarv p\xc3\xa5 www.danskkulturarv.dk.\n_START_SECTION_\nKort om arkivet\n_START_PARAGRAPH_\nDet ansl\xc3\xa5s, at DR\'s arkiv rummer godt 100.000 timers tv og film og 473.000 timers radio. Det pr\xc3\xa6cise antal er sv\xc3\xa6rt at vurdere, ikke mindst fordi materialet ligger p\xc3\xa5 vidt forskellige formater. Nogle er p\xc3\xa5 st\xc3\xb8rrelse med en t\xc3\xa6ndstik\xc3\xa6ske mens andre er p\xc3\xa5 st\xc3\xb8rrelse med en fortovsflise, men f\xc3\xa6lles for dem alle er, at de er skr\xc3\xb8belige og at kvaliteten bliver forringet med tiden._NEWLINE_Radioudsendelserne g\xc3\xa5r helt tilbage til 1930\xe2\x80\x99erne og best\xc3\xa5r af nyhedsudsendelser, h\xc3\xb8respil, montager, opl\xc3\xa6sninger og meget andet.'